Madonna delle Grazie

“Moda” composta per la festa che si festeggia in Siniscola (NU) la seconda domenica di ottobre.

Maria de sas Grassias Reina,
mamma diletta ‘e Cristos su Messia,
Vergine immaculada senza neu;
pro mesu tou sa Mente Divina,
had’elevadu s’umana zenìa 
cando t’hat fattu isposa e mamma ‘e Deu.
Su peccadu de Adamu tantu veu
has prodigiosamente cancelladu,
c’has cuncepidu su Verbu innocente
cun s’ausiliu de s’Ispiritusantu.
Su peccadu de Adamu feu tantu
has prodigiosamente cancelladu,
feu tantu de Adamu su peccadu
has cancelladu prodigiosamente,
c’has cuncepidu su Verbu innocente
de s’Ispiritusantu cun s’ausiliu.
Ogni anima mandende in visibiliu
pritte sa janna ‘e su chelu has abertu.
Attraessadu a pè has su desertu
appena chi s’annunziu t’hana dadu
de sa crudele istragge Erodiana
ordida pro occhire su Divinu Re.
Attraessadu has su desertu a pè
appena  chi s’annunziu t’hana dadu,
has su desertu a pè attraessadu
appena chi s’annunziu dadu t’hana
de sa crudele istragge Erodiana
ordida su Divinu Re pro occhire.
In Eggittu ses devida vuire
guidada da su Celeste Anghelu.
Maria de sas Grassias Reina,
mamma diletta ‘e Cristos su Messia,
Vergine immaculada senza neu;
pro mesu tou sa Mente Divina,
had’elevadu s’umana zenìa
cando t’hat fattu isposa e mamma ‘e Deu.
Su peccadu de Adamu tantu veu
has prodigiosamente cancelladu,
c’has cuncepidu su Verbu innocente
cun s’ausiliu ‘e s’Ispiritusantu.
Su peccadu de Adamu veu tantu
has prodigiosamente cancelladu  ;
feu tantu de Adamu su peccadu
has cancelladu prodigiosamente,
c’has cuncepidu su Verbu innocente
de s’Ispiritusantu cun s’ausiliu  ;
ogni anima mandende in visibiliu
pritt’hasa abertu sa janna ‘e su chelu.
Chinta sa vronte, in luttu cun su velu
pianghes su Divinu tou Vruttu
ue si cumprit su distinu sou
supra sa cima ‘e su Calvariu Monte.
Chinta, in luttu cun su velu, sa vronte
pianghes su Divinu tou Vruttu,
chinta sa vronte cun su velu, in luttu
pianghes su Divinu vruttu tou,
ue si cumprit su distinu sou
supra sa cima ‘e su Monte Calvariu.
Sighendelu in s’interu ittinerariu
finas da-e s’istante ‘e sa cundanna
pritte hasa abertu ‘e su chelu sa janna.
Cale dolore o pena piùs manna
podet colpire su maternu amore?
Sighende senza poder impedire 
s’epilogu ‘e sa dolorosa iscena!
Cale dolore o piùs manna pena
podet colpire su maternu amore?
Cale pena piùs manna o dolore
podet s’amore maternu colpire?
Sighende senza poder impedire
S’epilogu ‘e s’iscena dolorosa!
Ma oe ses Reina Gloriosa
pro volontade ‘e sa Corte Divina,
ma oe Gloriosa ses Reina
dispensadora ‘e grassias celestes.
Mai luntana da-e inoghe restes
Dai ascultu a custa umile oghe,
mai restes luntana da-e inoghe
sos chi t’invocana aggiua e consola.
Faghe chi si rediman sos birbantes
e chi s’amore regnet in tottue.
Proteggi su paese ‘e Siniscola,
esaudi sos suos abitantes
ca sa nostra isperanzia ses tue.
S’amorosu isguardu da-e cue
illuminet ogni abittadu sardu,
da-e cue s’amorosu isguardu
non lesset custu populu in olvidu.
E ogni criatura in custa terra
felice podat essere unu die
ispezzende de s’odiu sa catena.
Gai, tottu su mundu cunvertidu,
ponende vine a s’idea ‘e sa guerra,
det cantare sas laudes a tie
o Maria de Grazia Piena.

Giovanni Farris,  noto “Nenneddu Arre” (12.10.1921 +09.12.2006)